Lotte Bundsgaard (S), 2004-04-29:
Der er ingen tvivl i vores sind: Børnene er de vigtigste medborgere i vores samfund.
Alle forældre og bedsteforældre ved det også.
Hverdagen fungerer kun, hvis vores børn og børnebørn har et godt liv.
Derfor skal vi gøre alt, hvad vi kan, for at sikre vores børn en god tilværelse.
Men hvad kræver et godt børneliv?
Det kræver først og fremmest den kærlighed og omsorg fra forældre, som vi ikke kan lovgive os ud af.
Det gode børneliv kræver, at forældrene har tid til børnene, når børnene har behov for det.
Når børnene er syge, når de skal starte i skolen eller bare har en dag, hvor de har brug for mor eller far, så skal vi kunne være der. Derudover kræver det gode børneliv, at forældre har en økonomi, der gør, at de ikke er alt for presset i hverdagen.
Det nytter ikke noget, at forældrene skal arbejde alt for meget for at betale børnenes daginstitutionsplads.
Derfor er vi også overordentlig glade for, at SF med dette beslutningsforslag endnu en gang sætter fokus på, hvordan vi kan forbedre vores børns vilkår. Da det her beslutningsforslag indeholder en lang række delforslag, vil jeg forsøge at give en kort kommentar til hvert enkelt forslag.
Vi Socialdemokrater er meget enige med SF i, at det er dybt problematisk, at regeringen fører en økonomisk politik, der presser kommunerne til at skære ned på de grundlæggende velfærdsydelser.
Vi Socialdemokrater er enige med SF i, at vi hele tiden skal udvikle kvaliteten i vores pasningstilbud. Den udvikling er der i mange kommuner ikke mulighed for, fordi regeringens økonomiske politik gør, at kommunerne bliver presset til at skære ned på bl.a. daginstitutionerne.
Dog er vi lidt i tvivl om, hvorvidt vi specifikt skal sætte flere penge af til samarbejdet mellem pædagoger og forældre.
I dag er der tid til pædagogernes forældresamarbejde, og SF mener vel ikke, at vi forældre skal have penge for at deltage i udviklingen af vores børns hverdag.
SF tænker måske i denne del af forslaget for lidt på, hvordan vi som samfund kan stille krav til forældrene.
Det at få børn er jo ikke kun et ansvar for samfundet.
Måske ville det hjælpe, hvis vi også begyndte at mane til lidt mere samfundssind og ansvarlighed hos alle de velfungerende forældre.
Vi Socialdemokrater er enige i, at børn fra belastede familier skal have mere opmærksomhed end børn fra velfungerende familier.
Derfor har vi også sat penge af til forbedring af den sociale arv i bl.a. de mest belastede daginstitutioner.
Men heldigvis prioriterer nogle af kommunerne også institutioner i belastede områder højere end institutioner i velfungerende områder, på trods af at regeringen hele tiden presser dem økonomisk.
Et godt eksempel er Vollsmose i Odense.
Institutionerne i Vollsmose har bedre forhold end institutionerne i resten af Odense.
De har et større grundtilskud end andre institutioner, de har en lavere normering, og man har ekstra ressourcer til at sætte ind i de kritiske situationer.
Men vi er som sagt meget enige i, at vi fortsat skal prioritere dette område.
Så til forslagets del om plads, støj og normering.
Vi Socialdemokrater er enige i, at børn har behov for at have plads og ro til at kunne læse eller lytte, så sprogets mangfoldighed kan udvikles.
Og børn har krav på, at indeklimaet ikke er til skade for deres helbred.
Vi Socialdemokrater er enige med SF i, at vore børn i både skoler og daginstitutioner skal have mulighed for et sundt måltid mad.
Men på grund af tiden må jeg henvise til den debat, vi havde for få uger siden om netop dette forslag.
Vi er også enige i, at der skal indføres en pasningsgaranti.
Vi forstår ikke, hvordan man især i Venstre kan være imod det - Venstre, som ellers påstår, at de arbejder for det frie valg.
Derfor har vi også fremsat forslag om, at det maksimalt skal koste
1.000 kr. at få sit barn passet.
Vi støtter derfor SF's forslag om, at forældrene skal betale mindre for at få børnene passet.
Samtidig håber vi dog på, at SF sammen med os vil tage det næste skridt og nedsætte daginstitutionstaksten til 1.000 kr. Alt i alt kan vi Socialdemokrater altså støtte store dele af, men ikke hele dette beslutningsforslag.
Men vi ser meget frem til et godt udvalgsarbejde.